Aanrandingsvideo is dalk oud, sê polisieDie polisie sê ‘n video wat wys hoe ‘n vrou erg aangerand word deur ‘n groep mense wat onder meer ANC-hemde aanhet, is moontlik nie van ‘n onlangse voorval nie. “Ons het die video gesien, dit lyk oud. Dit lyk nie of dit onlangs gebeur het nie,” het lt.genl. Solomon Makgale, woordvoerder van die polisie, gesê. “Ons moet steeds die egtheid van die video vasstel aangesien niemand weet waar dit vandaan kom nie.” Die video van sowat twee minute wys hoe ‘n vrou in ‘n oranje T-hemp op die grond lê en deur omstanders geskop word. Van die mense spring ook op die vrou terwyl ‘n ander man haar erg met die agterkant van ‘n byl aanrand. Van die omstanders in die video het ANC-hemde aan. The Star berig dat die video deur Adriana Stuijt, ‘n oud-joernalis wat in Nederland bly, op sosiale media versprei is. Stuijt het aan die koerant gesê dat die aanval verlede week op verkiesingsdag plaasgevind het en dat die vrou ‘n lid van Cope is. Sy sê die aanval het in Gauteng plaasgevind waar daar volgens haar steeds geweld na die verkiesing voorkom. Makgale het ‘n beroep gedoen op mense om die polisie te kontak indien hulle enige inligting oor die video het. Die video was vroeër op verskeie webtuiste beskikbaar maar is intussen verwyder. EWN het ‘n geredigeerde weergawe van die video op sy webtuiste gelaai. WAARSKUWING: Die video kan sensitiewe kykers ontstel. Klik hier om die video te sien.